Дадатак 13

**Асаблівасці арганізацыі адукацыйнага працэсу пры вывучэнні вучэбнага прадмета**

**«АСТРАНОМІЯ»**

**1. Вучэбныя праграмы**

У 2020/2021 навучальным годзе выкарыстоўваюцца наступныя вучэбныя праграмы:

Вучэбныя праграмы для ўстаноў агульнай сярэдняй адукацыі з беларускай мовай навучання і выхавання. Фізіка. Х–XІ класы (базавы ўзровень). Астраномія. XІ клас. – Мінск : Нац. ін-т адукацыі, 2017.

Учебные программы для учреждений общего среднего образования с русским языком обучения и воспитания. Физика. Х–XІ классы (базовый уровень). Астрономия. XІ класс. – Минск : Нац. ин-т образования, 2017.

Усе вучэбныя праграмы размешчаны на нацыянальным адукацыйным партале: [*https://adu.by/ Адукацыйны працэс. 2020/2021 навучальны год / Агульная сярэдняя адукацыя / Вучэбныя прадметы. V-XI класы / Астраномія*](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3820-astronomiya.html)*.*

**2. Вучэбныя выданні**

На нацыянальным адукацыйным партале (*<http://e-padruchnik.adu.by/>*) размешчана электронная версія вучэбнага дапаможніка:

Астрономия / Астраномія: учебное пособие для 11 класса учреждений общего среднего образования с русским (белорусским) языком обучения / И.В. Галузо, В.А. Голубев, А.А. Шимбалев – Минск: Адукацыя і выхаванне, 2015.

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Астраномія» ў 2020/2021 навучальным годзе размешчана на нацыянальным адукацыйным партале: *[https://adu.by/ Адукацыйны працэс. 2020/2021 навучальны год / Агульная сярэдняя адукацыя / Вучэбныя прадметы. V-XI класы / Астраномія](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3820-astronomiya.html).*

**3. Арганізацыя адукацыйнага працэсу на павышаным узроўні**

**Вучэбны прадмет «Астраномія» можа вывучацца на павышаным узроўні.** У гэтым выпадку дадатковая гадзіна выкарыстоўваецца для вырашэння задач практычнай накіраванасці і правядзення астранамічных назіранняў.

**4. Каляндарна-тэматычнае планаванне**

Згодна з пасадавымі абавязкамі настаўнік распрацоўвае каляндарна-тэматычнае планаванне (далей – КТП) з улікам часу, адведзенага ў вучэбнай праграме на вывучэнне асобных тэм па вучэбным прадмеце «Астраномія». Дадзенае КТП зацвярджаецца кіраўніком установы адукацыі да пачатку навучальнага года.

Настаўнік мае права выкарыстоўваць прыкладнае КТП па вучэбным прадмеце «Астраномія», рэкамендаванае НІА. Пры выкарыстанні КТП, рэкамендаванага НІА, настаўнік можа ўносіць на працягу навучальнага года ў межах вучэбных гадзін, адведзеных на вывучэнне вучэбнага прадмета, у прыкладнае КТП карэктывы ў залежнасці ад узроўню вынікаў вучэбнай дзейнасці і пазнавальных магчымасцяў навучэнцаў, іншых аб'ектыўных абставінаў. У рубрыцы «Для заўваг» або на асобным аркушы, які ўкладаецца ў дапаможнік для настаўнікаў устаноў агульнай сярэдняй адукацыі «Прыкладнае каляндарна-тэматычнае планаванне», настаўнік фіксуе ўнесеныя змены, якія ўзгадняе з кіраўніком установы адукацыі.

**5. Асаблівасці арганізацыі адукацыйнага працэсу**

Астранамічныя назіранні з'яўляюцца практычнымі работамі, якія прадугледжаны вучэбнай праграмай. На правядзенне астранамічных назіранняў адводзіцца 3 вучэбныя гадзіны. У прыкладным каляндарна-тэматычным планаванні па вучэбным прадмеце «Астраномія» прадстаўлены наступныя віды астранамічных назіранняў: «Вячэрнія назіранні (восеньскія)», «Дзённыя назіранні Сонца», «Вячэрнія назіранні (вясновыя)». У сувязі з тым, што правядзенне астранамічных назіранняў магчыма ў пазавучэбны час, для арганізацыі іх правядзення неабходна:

1) выдаць загад кіраўніка ўстановы адукацыі аб змяненні раскладу вучэбных заняткаў у сувязі з правядзеннем вячэрнiх (восеньскіх і вясновых) назіранняў, а пры неабходнасці – дзённых назіранняў Сонца;

2) паколькі кожнае з назіранняў разлічана на адзін урок, то тэма назірання запісваецца ў графу «Змест вучэбных заняткаў» у дзень яго правядзення, напрыклад: *Вячэрнія назіранні (восеньскія)*.

**Нагадваем,** што пры правядзенні астранамічных назіранняў па вучэбным прадмеце «Астраномія» ажыццяўляецца дзяленне класа на дзве групы ў адпаведнасці з пунктамі 54, 57 Палажэння аб установе агульнай сярэдняй адукацыі.

Пры планаванні работы па арганізацыі **астранамічных назіранняў** у першым паўгоддзі навучальнага года рэкамендуецца выкарыстоўваць матэрыялы артыкула «Астрономические наблюдения в 2020 году» аўтараў У.А. Голубева, І.В. Галузы (навукова-метадычны часопіс «Фізіка», № 4, 2019).

**Звяртаем увагу**, што вучэбны матэрыял павінен быць засвоены вучнямі на ўроку. Асноўная функцыя **дамашняга задання** – замацаванне ведаў і ўменняў. З мэтай папярэджання перагрузкі вучняў пры выкананні дамашняга задання неабходна строга сачыць за яго дазіроўкай, пры неабходнасці тлумачыць вучням на ўроку змест, парадак і прыёмы выканання дамашніх заданняў. Заданні творчага характару, якія прадугледжваюць работу з дадатковымі крыніцамі інфармацыі, павінны выконвацца толькі па жаданні вучняў. Аб'ём дамашняга задання павінен адпавядаць Санітарным нормам і правілам з улікам яго аб'ёму па іншых вучэбных прадметах і магчымасці выканання дамашняга задання па ўсіх прадметах у XI класе за 3 гадзіны.

Для правядзення факультатыўных заняткаў прапануецца выкарыстоўваць вучэбныя праграмы, зацверджаныя Міністэрствам адукацыі Рэспублікі Беларусь у 2020 годзе. Вучэбныя праграмы факультатыўных заняткаў і пералік ВМК для факультатыўных заняткаў размешчаны на нацыянальным адукацыйным партале: [*https://adu.by/ Адукацыйны працэс. 2020/2021 навучальны год / Агульная сярэдняя адукацыя / Вучэбныя прадметы. V-XI класы / Астраномія*](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3820-astronomiya.html)*.*

**6. Арганізацыя метадычнай работы**

На пасяджэннях метадычных аб'яднанняў настаўнікаў, якія выкладаюць вучэбны прадмет «Астраномія», з удзелам педагогаў сумежных вучэбных прадметаў рэкамендуецца абмеркаваць наступныя актуальныя пытанні:

сучасныя падыходы да кантролю і ацэнкі вынікаў вучэбнай дзейнасці вучняў па астраноміі;

эфектыўныя метады і прыёмы актывізацыі вучэбна-пазнавальнай дзейнасці вучняў на ўроку па астраноміі;

рэалізацыя міжпрадметных сувязяў пры вывучэнні вучэбнага матэрыялу па астраноміі як фактар актывізацыі вучэбна-пазнавальнай дзейнасці вучняў;

метадычныя асаблівасці рэалізацыі дыстанцыйных адукацыйных тэхналогій пры арганізацыі самастойнай вучэбна-пазнавальнай дзейнасці вучняў па астраноміі;

фарміраванне гатоўнасці выкарыстоўваць астранамічныя веды ў паўсядзённым жыцці.

З мэтай забеспячэння ўмоў для ўдасканалення прафесійнай кампетэнтнасці педагогаў у дзяржаўнай установе адукацыі «Акадэмія паслядыпломнай адукацыі» ў 2020/2021 навучальным годзе плануецца правядзенне павышэння кваліфікацыі і навучальных курсаў (тэматычных семінараў).

Падрабязная інфармацыя аб курсавых і міжкурсавых мерапрыемствах, рэкамендацыі па змесце і арганізацыі метадычнай работы з педагогамі ў 2020/2021 навучальным годзе размешчаны на сайце ДУА «Акадэмія паслядыпломнай адукацыі» ([*www.academy.edu.by*](http://www.academy.edu.by/)*).*